Određen pritvor T. G. zbog Iskorištavanje kompjuterske mreže ili komunikacije drugim tehničkim sredstvima za izvršenje krivičnih dijela seksualnog zlostavljanja ili iskorištavanja djeteta 

               Rješenjem sudije za prethodni postupak Osnovnog suda u Bijeljini broj 80 0 K 140220 26 Kpp 134 od 18.08.2026.godine, određen je  pritvor osumnjičenom T.G. zbog postojanja osnovane sumnje da je počinio krivična djela- Iskorištavanje kompjuterske mreže ili komunikacije drugim tehničkim sredstvima za izvršenje krivičnih dijela seksualnog zlostavljanja ili iskorištavanja djeteta iz člana 178. stav 2. u vezi sa stavom 1. KZ RS, Iskorištavanje djece za pornografiju iz člana 175. stav 2. KZ RS i Upoznavanje djece sa pornografijom iz člana 177. stav 1. istog Zakonika. Pritvor osumnjičenom određen je po Prijedlogu za određivanje pritvora Okružnog javnog tužilaštva u Bijeljini broj T 14 0 KTD 0038077 25 od 17.08.2026. godine.
            Osumnjičenom je pritvor određen iz razloga propisanih odredbama člana 197. stav 1. tačka v) Zakona o krivičnom postupku Republike Srpske, odnosno zbog postojanja osnovane bojazni da će uništiti, sakriti, izmijeniti ili falsifikovati dokaze ili tragove važne za krivični postupak ili ako naročite okolnosti ukazuju da će ometati krivični postupak uticajem na svjedoke, saučesnike ili prikrivače, te zbog postojanja naročitih okolnosti koje opravdavaju bojazan da će ponoviti krivično djelo ili da će dovršiti pokušano krivično djelo ili da će učiniti krivično djelo kojim prijeti, a za ta krivična djela može se izreći kazna zatvora od tri godine ili teža kazna.
Nakon što je razmotrio navode iz prijedloga za određivanje pritvora, navode osumnjičenog i njegovog branioca prilikom saslušanja i uvida u priloženi spis, sud je našao da je prijedlog OJT Bijeljina za određivanje pritvora osumnjičenom osnovan.
            Sud je našao da iz dokaza koji su priloženi postoji osnovana sumnja da je osumnjičeni T.G.  počinio krivična djela koja mu se stavljaju na teret tako što je u dužem vremenskom periodu putem interneta djetetu mlađem od 15 godina, iako je bio svjestan da se radi o djetetu mlađem od 15 godina, učinio dostupnim spise, slike i audio vizuelni seksualno eksplicitan sadržaj, te je dogovarao sastanak sa oštećenom radi vršenja obljube ili sa njom izjednačene polne radnje, a da je pri tome bio svjestan svojih radnji i čije je izvršenje htio.
            Odlučujući o posebnim razlozima za određivanje pritvora sud je našao da je razlog iz člana 197. stav 1. tačka b) osnovan. Naime, utvrđeno da je da postoji osnovana bojazan da će osumnjičeni uništiti, sakriti ili izmijeniti dokaze, te da mu treba onemogućiti pristup svim društvenim mrežama i nalozima, kako ne bi mogao putem računara, mobilnog telefona i na bilo koji drugi način mijenjati, brisati i uklanjati podatke sve dok se ne završi pretresanje mobilnog telefona, pravljenje forenzičke kopije, kao i vještačenje. Sud nalazi opravdanim i razloge propisane članom 197. stav 1. tačka v) ZKP RS  tj. da je za navedeno krivično djelo propisana kazna zatvora u trajanju dužem od tri godine, ali ispunjeni su i ostali uslovi tj. da naročite okolnosti opravdavaju bojazan da će osumnjičeni ponoviti krivično djelo jer je
 pokazao veliku upornost da šalje fotografije profilu maloljetnog djeteta, te da pored tog profila zahtijeva kontakt sa još jednim maloljetnim djetetom, uporno naglašavajući da će sa obje maloljetne djevočice imati seksualne odnose, te da je prešao veću udaljenost od svog mjesta do područja Bijeljine, radi dogovaranja sastanka, zbog čega mu je neophodno odrediti pritvor.
Prilikom donošenja odluke o određivanju pritvora kao najtežoj mjeri prema osumnjičenom, ovaj sud je cijenio sve izneseno od strane tužilaštva i odbrane te ispitao mogućnost izricanja drugih, alternativnih mjera prema osumnjičenom umjesto pritvora nakon čega je našao da se ni jednom drugom mjerom za obezbjeđenje ne bi mogla postići ista svrha kao pritvorom.
            Određivanje pritvora osumnjičenom predstavlja mjeru prema osumnjičenom, ali se time ne dira u pretpostavku nevinosti predviđenu pozitivnim krivičnopravnim zakonodavstvom Republike Srpske, te će krivica osumnjičenom biti utvrđivana u daljem toku krivičnog postupka.

